**הצעת חוק נתוני אשראי**

**ממונה על הגנת הפרטיות למאגר נתוני האשראי בבנק ישראל – הגדרת תפקיד**

**עקרונות מוצעים על ידי המועצה להגנת הפרטיות**

1. הממונה ימונה על ידי נגיד בנק ישראל ויהיה כפוף לו במישרין.
2. הממונה יהיה בעל הכישורים והידע הנדרשים לצורך תפקידו, כפי שיוגדרו על ידי רשם מאגרי המידע.
3. הממונה יוודא את יישום הוראות חוק הגנת הפרטיות, התשמ"א – 1981, התקנות שמכוחו והנחיות רשם מאגרי המידע בקשר עם ניהול המידע במאגר ובכלל זה –
   1. יוודא שהשימוש בטכנולוגיות הדרושות לניהול ותפעול המאגר יקיימו את ההגנות הנדרשות, הנוגעות לאיסוף, שימוש ומסירה של המידע מתוך המאגר;
   2. יקיים סקרי השפעת פרטיות ביחס לשינויים טכנולוגיים ואסדרתיים הנוגעים למאגר. כל שינוי כאמור חייב להיות לאחר ובכפוף לקבלת חוות דעתו של הממונה;
   3. ידווח לנגיד אחת לחודש/רבעון אודות סיכונים וכשלים בתחום הגנת הפרטיות שאיתר והפעולות שנקט;
   4. ידווח לרשם מאגרי המידע אחת לשנה על פעילותו.
4. פרטי זהותו של הממונה ידווחו לרשם מאגרי המידע ויפורסמו לציבור.
5. סמכויות הממונה –
   1. עצמאות מלאה בתפקיד.
   2. ינחה את הממונה על המאגר בקשר עם יישום הוראות חוק הגנת הפרטיות והתקנות שמכוחו.
   3. סמכות לגשת ולדרוש מכל עובד וקבלן של הבנק וכל תאגיד שחוק נתוני אשראי חל עליו, כל מסמך, דו"ח, בקורת ומסמכים אחרים שלפי שיקול דעתו עשויים להידרש לו לצורך מילוי תפקידו.
   4. סמכות לערוך חקירות נדרשות ולערוך דוחו"ת נדרשים.
   5. סמכות להמליץ לרשם מאגרי המידע ומשטרת ישראל על ביצוע חקירה מנהלית ופלילית.
   6. סמכות לקבל פניות מהציבור בקשר עם הגנת הפרטיות במאגר ולטפל בהן.
   7. סמכות לקיים הדרכות תקופתיות לעובדי המאגר.

מקורות (לא ממצים):

* [US Department of Homeland Security - Authorities and Responsibilities of the Chief Privacy Officer](http://www.dhs.gov/chief-privacy-officers-authorities-and-responsibilities)
* [US Department of Education – Chief Privacy Officer](http://www.ed.gov/open/plan/chief-privacy-officer)
* [US Department of Energy Privacy Program Office](http://energy.gov/cio/office-chief-information-officer/services/guidance/privacy)
* [EU General Data Protection Regulation – Data Protection Officer – Section 4, Article 35.](http://ec.europa.eu/justice/data-protection/document/review2012/com_2012_11_en.pdf)